text: خواطر بالعامية: تمن الاستقرار | | مدى مصر خواطر بالعامية: تمن الاستقرار – مدى مصر
  أوباما كان بيتكلم في خطابه عن الأمن القومي الأمريكي، وتحديدا عن المعلومات اللي اتسربت واللي قالت إن هيئة الأمن القومي (المعروفة بـ NSA) بقى لها سنين وهي بتتجسس، مش بس على ملايين البشر في كل حتة في العالم، بما فيهم زعماء العالم ومنهم أنجيلا ميركل، مستشارة ألمانيا، لكن كمان على ملايين المواطنين الأمريكان.
  التسريبات دي كانت بتقول إن هيئة الأمن القومي بتلم من شركات الاتصالات الأمريكية (وأساسا شركات التليفونات) "البيانات الفوقية" (metadata) المتعلقة بملايين – إن ماكنش بلايين – المكالمات التليفونية؛ والبيانات الفوقية دي معناها مش التسجيل الفعلي للمكالمة، إنما بيانات زي رقم التليفون، وتوقيت ومكان المكالمة، واسم المتصِل، واسم المتصَل بيه. والتسريبات دي كانت بتقول كمان إن هيئة الأمن القومي ممكن، بطلب سريع من المحكمة، إنها تحصل مش بس علي المعلومات الفوقية دي بس كمان على التسجيل الفعلي للمكالمة التليفونية طالما إن عندها سبب معقول تخليها تشك إن المكالمة دي ممكن تكون متعلقة بـ"الإرهاب".
  وزي ما أنا فاكر القصص الحزينة دي، فاكر برضه مقدار الغضب والكراهية اللي الناس كانت شاعرة بيهم تجاه المسلمين والعرب. يوم ١٢ سبتمبر نزلت أتمشى في المدينة اللي كانت زي مدينة الأشباح: الشوارع فاضية، القطارات واقفة، المطارات مقفولة. شوية شباب نزلوا بالرولر سكيترز بتاعتهم يتزحلقوا في وسط فيفث آفينيو. وهناك، عند تقاطع شارع ٨، شفت الجرافيتي اللي مش ممكن حأنساه: Death to Palestinians "الموت للفلسطينيين". وقتها أدركت مقدار المأساة اللي حندخل فيها. إيش جاب سيرة الفلسطينيين دلوقت؟ إنما أنا عارف مستوى دراية المواطن الأمريكي العادي بالسياسة الخارجية، وعارف عمق الإعلام الأمريكي في تغطية الصراع العربي الإسرائيلي. كله عند العرب صابون.